Raivo Riim

**Raivo Riim** (sündinud 23. juulil 1953 Kuressaares) on eesti õpetaja, kolumnist, kultuurikorraldaja ja ühiskonnategelane.

## Haridus
Raivo Riim õppis 1960. aastast Võipere 8-klassilises koolis. Riim lõpetas 1971. aastal Rakvere 1. Keskkooli. 

Riim oli aastatel 1971–1974 sundteenistuses Nõukogude mereväes Sevastopolis.

Riim õppis filoloogiat Tallinna Pedagoogilises Instituudis, mille lõpetas 1979. aastal. Ta on õppinud Tartu Ülikooli filosoofiateaduskonnas eesti keelt võõrkeelena.

## Töö
Raivo Riim alustas õpetajatööd 1979. aastal Rakvere 1. Keskkoolis, hiljem oli eesti keele ja kirjanduse õpetaja Rakvere 3. Keskkoolis.

1985.–1988. aastatel töötas ta Rakvere KEK-is kultuurimetoodikuna. 1988. aastal oli ta Viru kolhoosi ajalehe Wirulane toimetaja. Aastatel 1990–1992 oli ta Lääne-Viru maavalitsuses maavanema Lembit Kaljuvee kultuurinõunik ning seejärel Virumaa Kommertspangas reklaamispetsialist.

1994. aastal asutas ta Virumaa Näitused OÜ, mille juhatuse liige on ta siiani.

Raivo Riim on 1988. aastal loodud MTÜ Rakvere Galerii üks eestvedajaid. 2008. aastal tutvusid Raivo Riim ja Riho Hütt Soome presidendi Tarja Haloneniga, kes õppis Rakveres eesti keelt. 2009. ja 2010. aastal oli Rakvere Galeriis rahvusvaheline laste joonistusvõistlus "Presidendi pai", kus Eesti lapsed joonistasid Tarja Haloneni ja Soome lapsed Toomas H. Ilvest. 2023. aastal tähistas Rakvere Galerii 25. sünnipäeva, selle aja sees on korraldatud üle 300 näituse.

## Ühiskondlik tegevus
*1990. aastal moodustasid Toomas Suuman, Rein Sikk ja Raivo Riim ässitusühistu SSR, kus esitlesid ennast Rakvere au, mõistuse ja südametunnistusena. Ühistu eesmärk oli aidata leevendada üleminekut nõukogude ajast taasiseseisvunud Eesti ühiskonda. Tegevust kajastati ajakirja Kultuur ja Elu Virumaa erinumbris.
*1990. aastatel algasid Virumaa Näituste kaks aastakümmet kestnud Tuglase Seltsi Helsingi mardilaada külastused koos suuraktsiooniga Rakveren Puoti.
*1991. aasta suvel toimusid esimesed üleilmsed virulaste päevad, mille peakorraldajad olid Raivo Riim, Rein Sikk ja Ello Odraks.
*1991. aastal kutsusid Raivo Riim ja Ello Odraks kokku Virumaa poistekoori, mis tegutseb siiani.
*1991. aastal õppis Riim folkloori- ja rahvatantsujuhtide kursustel, millest sai tõuke 1992. aastal moodustatud rahvatantsuansambli Tarvanpää folkloorirühm Rikkad ja Ilusad. Raivo Riim sai selle folkloorirühma ristiisaks.
*1996. aastal asutasid Raivo Riim, Piret Steinberg ja Andra Moor Rakvere Saksa Klubi, kus suhtlus toimus üksnes saksa keeles. Klubi tegutses 16 aastat.
*2000. aastal alustas Raivo Riim Lääne-Viru ja Saksamaa Plöni kreisi vaheliste kultuuripäevade korraldamist. Koostöö kestis üle kümne aasta.
*2002. aastal alustasid Raivo Riim ja suhtlemistreener Kaja Altermann käitumis- ja etiketikoolitustega maakonna koolides.
*2002. aastal asutas Raivo Riim koos muusikahuviliste sõpradega Rakvere Ooperiklubi.
*2006. aastal käivitas Raivo Riim Virumaa Teatajas peatoimetaja Rein Siku ettepanekul kombelise vestja sarja, mis ilmub maakonnalehes tänaseni.
*2006. aastal asutasid Riim ja tema sõpruskond teraapilis-koreograafilise tantsukollektiivi Rakvere Kuninglik Ballett, mis tegutseb praeguseni.
*2018. aastal, mil Eesti riik tähistas 100. juubeliaastat, nägi ilmavalgust fotoraamat "Saja lugu". Üheks portreteerituks oli ka 64-aastane Raivo Riim.

## Teoseid
*2023. aastal ilmus artiklite ja juhuluuletuste raamat "Riimi riimid" (kirjastus Vali Press), mis oli pühendatud Raivo Riimi 70. sünnipäevale.

## Tunnustus
*2001 – aasta tegu 2001, tänu- ja tunnustusplaat Rakvere Rahvaaeda skulptuuripargi rajamise eest
*2007 – Rakvere Galerii (eestvedajad Raivo Riim ja Riho Hütt) kultuurikapitali aunimetus Kultuuripärl
*2015 – Rakvere linna Kroonimärk
*2021 – Eesti Kultuurkapitali Lääne-Virumaa aastapreemia eesti kultuuri tutvustamise ja Rakvere Galerii edendamise eest
*2022 – Juhan Kunderi nimelise vaimsuse auhind
*2024 – Valgetähe V klassi teenetemärk

## Muud
1979. aastal ühines Riim Rakvere rahvatantsuansambliga Tarvanpää. 1980. aastal toimunud Moskva olümpiamängude ja Tallinna olümpiapurjeregati avatseremooniatel esines ta rahvatantsijana Tarvanpää koosseisus. 1981. aastal osales Riim Sri Lankas korraldatud Eesti NSV kultuuripäevadel parimate rahvatantsusolistide grupis. Samuti osales ta 1986. aastal toimunud Eesti NSV kultuuripäevadel Iraagis, tantsides Tarvanpää koosseisus Bagdadis, Babülonis, Ninives jt ajaloolistes paikades.

2007. aastal ühines ta torupillihuvilisena Lahemaa Rahvamuusikutega.

## Isiklikku
Raivo Riim tutvus koorijuht Anneli Räppoga 1976. aastal Eesti Üliõpilaste Ehitusmalevas. Nad abiellusid 1977. aastal abiellusid Tallinnas Mustpeade majas, kus neile laulis Tallinna Kammerkoor. Neil on kaks poega: Märten (1979) ja Jürgen (1981).

## Viited

## Kirjandus
*ANNO DOMINI 1990. Raivo Riim. ERR. 4. august 1990.
*Kuidas Wirulases tõde tõusis ja vale vajus. Virumaa Teataja. 17. september 2008.
* Kuidas riimida pookeoksa torupilliga? Virumaa Teataja. 27. november 2010.
*Portreenäituse “Meie, virulased!” idee sündis hoopis maakera kuklapoolel. Maaleht. 21. märts 2015.
*Eesti keele õpetaja Raivo Riim saates "Hommik Anuga". ERR. 1. märts 2018
*Kolumn: Ma armastan Rakvere 1. keskkooli. Virumaa Teataja. 7. august 2021.
*Kolumn: ma armastan viisakust, eriti lauas. Virumaa Teataja. 8. jaanuar 2022.
*Raivo Riim: Ukraina lapsi venelastega praegu ühte klassi panna on suurim lollus. Õhtuleht. 25. märts 2022.
*Kunderi vaimsuse kandjaks kuulutati Raivo Riim. Kuulutaja. 13. jaanuar 2023.
*Kolumn: tagant gümnaasium, eest muuseum. Virumaa Teataja. 14. oktoober 2023.
*Rakvere Galerii näitab kunstikogu pärle. Virumaa Teataja. 2. november 2023.

## Välislingid